Diari Oficial de la Generalitat Valenciana


Sumari del DOGV 3817, del 18-08-2000 (2000/6825)

ORDRE de 31 de juliol de 2000, de la conselleria de cultura i educació, per la qual es convoquen els XIX Jocs Esportius de la Comunitat Valenciana per a xiquets i joves en edat escolar i s'aproven les bases per les quals es regiran.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3817

Data del DOGV
:   18-08-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/6825


Data del document
:   31-07-2000

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * jove
    * espectacle esportiu
    * xiquet
    * esport

ORDRE de 31 de juliol de 2000, de la conselleria de cultura i educació, per la qual es convoquen els XIX Jocs Esportius de la Comunitat Valenciana per a xiquets i joves en edat escolar i s'aproven les bases per les quals es regiran. [2000/X6825]
  
D'acord amb el que disposa l'Estatut d'Autonomia de la Comunitat Valenciana, en l'article 31.28, l'esport és competència exclusiva de la Generalitat Valenciana.
  
La Llei 4/1993 de la Generalitat Valenciana, de l'Esport a la Comunitat Valenciana, establix com un dels principis rectors que han de presidir l'actuació de les administracions públiques garantir la pràctica esportiva com a factor que millora la salut, augmenta la qualitat de vida i el benestar social, i contribuïx a la formació i desenrotllament integral de la persona (art. 2.c). A més, esta norma atribuïx a l'administració esportiva i educativa de la Generalitat l'obligació de vetlar perquè l'educació física i esportiva en els centres escolars es convertisca en una autèntica formació física i esportiva, encaminada a l'educació integral de la persona, i correspon a l'administració de la Generalitat Valenciana atorgar el suport a les activitats esportives d'àmbit escolar.
  
Així mateix, entre les línies generals d'actuació de la Generalitat Valenciana que s'establixen en l'article 3 de la Llei 4/1993 hi ha «la coordinació d'actuacions administratives en matèria d'esport, turisme i oci amb vista a un augment del seu desenrotllament a la Comunitat Valenciana».
  
Els Jocs Esportius de la Comunitat Valenciana proposen una adaptació del fenomen competitiu i servixen com a complement a l'activitat esportiva que desenrotllen els joves en edat escolar a través de les diferents entitats, tenint en compte els valors formatius i constructors de la personalitat que han de considerar-se en estes edats.
  
Així mateix han de comprendre competicions esportives que faciliten la pràctica esportiva dels disminuïts físics, psíquics i sensorials, adaptant l'activitat quan siga convenient.
  
En l'organització dels Jocs Esportius de la Comunitat Valenciana col·laboraran diputacions provincials, ajuntaments i federacions esportives dins dels seus respectius àmbits d'actuació i competències.
  
Per tot això, a proposta de la Direcció General de l'Esport, en ús de les facultats que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Únic
  
Convocar els XIX Jocs Esportius de la Comunitat Valenciana i aprovar les bases que els regiran, que figuren en l'annex de la present ordre.
  
DISPOSICIONS FINALS
  
Primera
  
S'autoritza el director general de l'Esport a executar la present ordre, així com a modificar les bases que se citen en l'annex adjunt, quan les circumstàncies així ho aconsellen, per a l'adequat desenrotllament i organització de l'activitat.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
De conformitat amb allò que s'ha establit en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present ordre que posa fi a la via administrativa, es podrà recórrer potestativament en reposició, o bé plantejar directament un recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació, en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació.
  
València, 9 d'agost de 2000.- El conseller de Cultura i Educació (Decret 111/2000, de 18 de juliol de 2000, DOGV núm. 3.798), la subsecretària: Ascensión Figueres Górriz.
  
ANNEX
  
Bases generals
  
1. Participants
  
Els Jocs Esportius de la Comunitat Valenciana es planifiquen per a xiquets i joves en les primeres etapes d'aprenentatge i pràctica esportiva.
  
Per a poder participar, caldrà formalitzar la inscripció a través d'un centre educatiu, club esportiu o qualsevol entitat pública o privada legalment constituïda, segons les categories expressades en la base 3 i d'acord amb les bases de competició de l'esport de què es tracte. Per a la participació en la competició d'àmbit provincial i autonòmic, els ajuntaments es responsabilitzaran, quant al compliment d'estes bases, dels equips designats per ells i que procedisquen del seu àmbit d'actuació.
  
Així mateix, podran participar en els Jocs, els disminuïts físics, psíquics i sensorials, amb les mateixes condicions que la resta dels esportistes.
  
2. Organització
  
Per a l'organització i el control dels XIX Jocs Esportius de la Comunitat Valenciana que tindran lloc des de setembre de 2000 a juny de 2001, es constituiran les comissions següents:
  
2.1 La Comissió Autonòmica, integrada per les institucions o òrgans següents: la Direcció General de l'Esport, les diputacions provincials d'Alacant, Castelló i València, la Federació Valenciana de Municipis i Províncies, les direccions territorials de Cultura i Educació d'Alacant, Castelló i València, els ajuntaments d'Alacant, Castelló i València, i tres federacions esportives designades pel director general de l'Esport. Actuarà com a secretari de la Comissió el cap de la Secció d'Extensió Esportiva de la Direcció General de l'Esport.
  
Cada una de les institucions o òrgans que componen la Comissió designaran la persona que els represente, així com un substitut per als casos d'absència, malaltia o qualsevol altra causa justificada que impedisca a aquells assistir a les reunions que es convoquen.
  
La Comissió Autonòmica estarà presidida pel titular de la Direcció General de l'Esport i tindrà la seu on la tinga aquell òrgan.
  
2.2 Comissions tècniques
  
2.2.1 Comissió Tècnica Autonòmica, integrada per representants de cada una de les institucions que conformen la Comissió Autonòmica i que serà l'encarregada del desenrotllament de l'activitat en el seu àmbit de competència.
  
Cada una de les institucions o òrgans que componen la Comissió designaran la persona que els represente, així com un substitut per als casos d'absència, malaltia o qualsevol altra causa justificada que impedisca a aquells assistir a les reunions que es convoquen.
  
La Comissió Tècnica Autonòmica tindrà la seu en la Direcció General de l'Esport.
  
2.2.2 Comissions tècniques provincials a Alacant, Castelló i València, integrades per representants de la Direcció Territorial de Cultura i Educació i representants de les federacions esportives implicades en els Jocs Esportius de la Comunitat Valenciana. Actuaran com a presidents els caps de la Secció d'Esports de cada direcció territorial.
  
Cada una de les institucions o òrgans que componen la Comissió designaran la persona que els represente, així com un substitut per als casos d'absència, malaltia o qualsevol altra causa justificada que impedisca a aquells assistir a les reunions que es convoquen.
  
Les comissions tècniques provincials tindran la seu en la Secció d'Esports de cada direcció territorial de Cultura i Educació d'Alacant, Castelló i València.
  
2.3 Les comissions autonòmiques i les comissions tècniques s'ajustaran en el seu funcionament al que disposa la Llei 30/1992, de Règim Jurídic de les Administracions Públiques i del Procediment Administratiu Comú.
  
3. Categories
  
3.1 Les categories seran les següents:
  
Categories Nascuts en anys
  
Prebenjamí Masculina, femenina i mixta 1993/1994
  
Benjamí Masculina, femenina i mixta 1991/1992
  
Aleví Masculina, femenina i mixta 1989/1990
  
Infantil masculina i femenina 1987/1988
  
Cadet masculina i femenina 1985/1986
  
Juvenil masculina i femenina 1983/1984
  
3.2 Prebenjamí, masculina, femenina i mixta, nascuts/des en anys 93/94. En esta categoria es disputarà únicament la modalitat «multiesport», d'acord amb el punt 6.1.1 de les presents bases.
  
3.3 Benjamí, masculina, femenina i mixta, nascuts/des en anys 91/92. Es programarà únicament competició municipal.
  
3.4 Aleví, masculina, femenina i mixta, nascuts/des en anys 89/90. Es programarà competició municipal i provincial. En la competició provincial, la categoria aleví serà exclusivament masculina i femenina, i s'entén que els equips mixtos classificats s'integraran en la competició masculina.
  
En estes tres categories (prebenjamí, benjamí i aleví), es podran programar competicions esportives fins a l'àmbit provincial en la modalitat de multiesport.
  
3.5 Infantil, masculina i femenina, nascuts/des en anys 87/88.
  
3.6 Cadet, masculina i femenina, nascuts/des en anys 85/86.
  
3.7 Juvenil, masculina i femenina, nascuts/des en anys 83/84. Es programarà competició municipal exclusivament per a esportistes que no tinguen en la mateixa temporada la llicència federada en el mateix esport, i formen part de l'equip del centre escolar en què estan matriculats.
  
3.8 Excepcionalment i donades les especials característiques d'alguns esports, les categories podran variar quant a sexes i any de naixement, que es reflectiran en les bases de competició específiques de cada esport.
  
4. Nivell de competició
  
4.1 Nivell únic. La competició s'estructura dins d'un nivell únic de competició per a totes les modalitats esportives, excepte per als esports de basquetbol, handbol i voleibol en categoria infantil i cadet, que al formalitzar la inscripció preveu la possibilitat de participació entre dos nivells de competició: nivell de promoció i nivell d'iniciació al rendiment.
  
4.1.1 Nivell de promoció. Dirigit a entitats que pretenguen fer una activitat esportiva amb un objectiu més participatiu, formatiu i promocional. Esta activitat serà preferentment d'àmbit provincial. Excepcionalment, en determinades modalitats esportives, amb l'estudi previ de la Comissió Tècnica Autonòmica, l'activitat esportiva podria tindre un àmbit autonòmic
  
4.1.2 Nivell d'iniciació al rendiment. Amb un objectiu més competitiu, d'iniciació al rendiment, més adaptat pel seu nivell i organització a clubs, associacions esportives i centres educatius en què el nivell i estructura organitzativa així ho aconsellen.
  
L'adscripció a este nivell estarà condicionada a criteris tècnics establits entre les federacions esportives implicades i la Direcció General de l'Esport
  
D'este nivell s'obtindran els representants per a les fases nacionals de categoria cadet i infantil segons el que preveuen estes bases i la normativa que dicte l'organisme que els convoque.
  
4.2 Excepcionalment, i a l'efecte de designar el representant en el Campionat d'Espanya Escolar, quan la inscripció en la categoria infantil per centres escolars en iniciació al rendiment siga considerada insuficient per la Comissió Tècnica Autonòmica, es podran disputar eliminatòries amb els finalistes del nivell de promoció.
  
En la modalitat de futbol i de comú acord amb la Federació, s'establirà un sistema de competició regulat en les bases de competició corresponents, de les quals s'obtindran els equips participants en la fase final autonòmica, que, al seu torn, serà classificadora per als Campionats d'Espanya en categoria cadet i infantil.
  
En futbol sala, i atés que la Federació de Futbol de la Comunitat Valenciana organitza una competició de rendiment, la competició en els Jocs Esportius de la Comunitat Valenciana tindrà el nivell de promoció, i podrà arribar a l'àmbit autonòmic.
  
4.3 En el cas de disminuïts físics, psíquics i sensorials, els esports, les categories, els nivells, les fases de competició i el calendari es determinaran en funció de les inscripcions que es realitzen, així com de les necessitats dels practicants.
  
4.4 Les bases específiques de competició de cada una de les modalitats esportives seran establides per la Comissió Tècnica Autonòmica de comú acord amb la federació esportiva corresponent. Estes bases estaran a disposició dels interessats en les direccions territorials d'Alacant, Castelló i València.
  
5. Àmbit de la competició
  
Els XIX Jocs Esportius de la Comunitat Valenciana s'estructuren en els següents àmbits de competició.
  
5.1 Àmbit municipal i intermunicipal
  
5.1.1 Competicions municipals. Organitzades pels corresponents ajuntaments per a les categories prebenjamí, benjamí, aleví, infantil, cadet i juvenil. Els ajuntaments decidiran les modalitats esportives i categories que organitzen segons la demanda esportiva. Els ajuntaments informaran per escrit i d'acord amb la base 6, de les inscripcions per ells registrades, així com de les fases de competició organitzades, la Direcció Territorial corresponent.
  
5.1.2 Competicions intermunicipals. Els ajuntaments, mancomunitats o qualsevol institució pública supramunicipal podran ser organitzadors de competicions que acullen participants de diversos municipis.
  
5.1.3 Estes competicions municipals i intermunicipals classificaran per a la competició provincial segons el barem següent:
  
Nre. d'equips en Competició Inscripció màxima per a municipal o intermunicipal competició provincial
  
 6-61 1
  
79-89 4
  
18 o més 3
  
Les institucions públiques organitzadores comunicaran els equips classificats, remetent full de composició d'equips, a la Secció d'Esports de la Direcció Territorial de Cultura i Educació corresponent, qui marcarà el termini màxim per a la seua presentació.
  
5.1.4 En l'àmbit municipal o intermunicipal en les categories prebenjamí, benjamí i aleví donades les característiques especials del desenrotllament evolutiu dels xiquets/tes pertanyents a estes edats, els ajuntaments o les institucions públiques supramunicipals en el marc de les seues competències, podran introduir el «multiesport» com a modalitat esportiva basada en la pràctica de diversos esports amb caràcter individual i col·lectiu, amb l'objectiu d'evitar una especialització esportiva precoç. La introducció de la dita modalitat pels ajuntaments o les institucions públiques supramunicipals, no tindrà en cap cas caràcter normatiu per part de la Direcció General de l'Esport.
  
5.2 Àmbit provincial. Serà organitzat per les comissions tècniques provincials. En funció de les distintes modalitats esportives i de les inscripcions per categories que s'hi registren, s'estructura en:
  
5.2.1 Competicions provincials (per a aleví, infantil i cadet). Organitzades directament per les comissions tècniques provincials, per a aquelles modalitats i categories que dins del seu àmbit hagen comptat amb suficient participació tant per als que no s'han integrat en competició municipal, com per als classificats en estes.
  
5.3 Àmbit autonòmic (per a infantil i cadet). Serà organitzat per la Comissió Tècnica Autonòmica, per als esportistes i equips classificats de les competicions provincials en funció del barem arreplegat en les bases de competició específiques de cada modalitat esportiva. En les modalitats de basquetbol, handbol i voleibol únicament podran participar en l'àmbit autonòmic els equips del nivell d'iniciació al rendiment, excepte el que preveu el punt 4.1.2.
  
La convocatòria de campionats autonòmics estarà condicionada al fet que es registre suficient participació en la competició provincial amb un mínim de sis equips de la mateixa categoria i almenys en dos províncies.
  
En modalitats individuals hauran d'existir un mínim de cinquanta inscripcions pertanyents almenys a sis entitats diferents.
  
Es podran realitzar campionats autonòmics de modalitats esportives que no complisquen els requisits exposats en el paràgraf anterior, quan la Comissió Tècnica Autonòmica ho considere oportú pel seu interés social i de promoció esportiva.
  
5.4 Campionats d'Espanya. D'acord amb les classificacions autonòmiques, s'extrauran els representants en els campionats nacionals, sempre que complisquen els requisits de participació i documentació que exigisca l'entitat que els convoque.
  
6. Inscripcions i documentació
  
6.1 Inscripcions
  
6.1.1 Per a poder participar-hi, l'entitat interessada haurà d'haver formalitzat la inscripció, presentant la documentació següent:
  
Full d'inscripció de l'entitat.
  
Fulls de composició de l'equip, un per a cada esport, equip i categoria en què se sol·licite la inscripció.
  
Llicència dels Jocs.
  
DNI original o passaport individual. En categoria infantil, cadet i juvenil.
  
En la categoria prebenjamí, els ajuntaments que desitgen organitzar la modalitat de multiesport, hauran de presentar, abans de la inscripció, el projecte de l'activitat a realitzar en la Secció d'Esports de la Direcció Territorial de Cultura i Educació corresponent de la seua província.
  
En el cas d'equips infantils que desitgen participar com a centre escolar, hauran de presentar, a partir de la fase següent a la municipal, un certificat del director del centre acreditant els esportistes com a alumnes del centre escolar, en la Secció d'Esports de la corresponent Direcció Territorial de Cultura i Educació. L'opció elegida haurà de mantindre's fins a la finalització de la present edició dels Jocs.
  
Els equips juvenils hauran de presentar un certificat del director del centre acreditant els esportistes com a alumnes del centre escolar des de l'inici del curs.
  
L'entitat que no presente la documentació prevista en este apartat no podrà participar en la present edició dels Jocs Esportius de la Comunitat Valenciana, a partir de la fase municipal.
  
6.1.2 Esports col·lectius. Es podran formalitzar inscripcions en els terminis i llocs arreplegats en el següent quadre:
  
6.1.3 Esports individuals. En les modalitats esportives de caràcter individual les inscripcions es realitzaran, com a mínim, amb vint (20) dies d'antelació a la celebració de la competició.
  
6.1.4 Cada ajuntament enviarà a la Secció d'Esports de la Direcció Territorial de Cultura i Educació de la seua província, abans del 27 d'octubre de 2000, degudament diligenciada, la documentació següent:
  
Còpia del full d'inscripció que haja presentat cada una de les entitats de la localitat.
  
Full de composició de cada un dels equips que les entitats locals hagen inscrit. Per cada equip s'enviaran dos còpies a la Secció d'Esports de la Direcció Territorial de Cultura i Educació corresponent.
  
Calendari de la competició municipal en el cas que s'organitzen.
  
Relació dels esports i equips en què no es puga organitzar la competició en categoria aleví, infantil i cadet.
  
D'estos quatre documents es quedarà una còpia l'ajuntament. Les entitats inscrites guardaran una còpia del full d'inscripció i de cada un dels fulls de composició d'equip dels que presenten.
  
Els ajuntaments que en la data indicada no remeten la documentació sol·licitada, s'entendrà que no participen en la present edició dels Jocs Esportius de la Comunitat Valenciana, per la qual cosa la Generalitat Valenciana no assumirà cap responsabilitat econòmica ni tècnica derivada de l'organització de la fase municipal.
  
6.1.5 En la modalitat de futbol la inscripció es realitzarà en la Federació de Futbol de la Comunitat Valenciana, d'acord amb la seua reglamentació.
  
6.2 Documentació
  
6.2.1 En les competicions dels Jocs Esportius, serà imprescindible la presentació de la documentació següent:
  
Full de composició de l'equip.
  
Llicència dels Jocs Esportius de la Comunitat Valenciana. Una vegada celebrades les competicions d'àmbit municipal i intermunicipal els equips de les entitats classificats per a les fases següents hauran de validar en les corresponents direccions territorials de Cultura i Educació les llicències esportives presentant els originals del DNI o el passaport individual. Un mateix esportista no podrà diligenciar llicències per més d'una entitat en la mateixa modalitat esportiva.
  
Certificat del director del centre escolar acreditant que els components de l'equip són alumnes del centre (en el cas que es participe com a equip infantil de centre escolar), a partir de l'inici de la fase provincial.
  
Esta documentació haurà de ser posada a disposició dels àrbitres, jutges, representants federatius i de la Conselleria de Cultura i Educació, sempre que siga requerida.
  
Excepcionalment, podran diligenciar llicència federada, a més de la llicència de Jocs Esportius, aquells esportistes que participen en competicions federades de categories superiors a les enunciades en la present normativa.
  
6.2.2 En les finals autonòmiques la documentació obligatòria que cal presentar serà:
  
Full de composició d'equips.
  
Llicència dels Jocs Esportius de la Comunitat Valenciana (validada).
  
Document nacional d'identitat o passaport individual (original).
  
Certificat del director del centre escolar acreditant que els components de l'equip són alumnes del centre (en el cas que es participe com a equip infantil de centre escolar).
  
7. Composició dels equips
  
7.1 Composició numèrica dels equips. La composició màxima dels equips serà:
  
(1) El nombre representa la quantitat d'esportistes i, si es reduïra este nombre, no podrà ser substituït en cap cas per altres persones.
  
En les altres modalitats esportives, el nombre màxim de jugadors, vindrà especificat en les bases de competició.
  
En les bases citades s'especificarà, d'acord amb les federacions esportives corresponents i d'acord amb els reglaments respectius, els requisits per a establir les altes i baixes.
  
La participació d'estrangers en els Jocs Esportius de la Comunitat Valenciana, vindrà regulada pels reglaments de les respectives federacions esportives.
  
8. Assistència sanitària i assegurances
  
8.1 La Conselleria de Sanitat prestarà atenció medicosanitària, a través dels seus centres i institucions sanitàries, i amb tots els dispositius existents en la xarxa pública, als esportistes, entrenadors, delegats i organitzadors que sofrisquen qualsevol lesió de caràcter esportiu durant la partició dels Jocs Esportius de la Comunitat Valenciana.
  
Per a poder ser beneficiari de les prestacions mencionades en el paràgraf anterior, s'haurà de formalitzar la corresponent inscripció en els Jocs Esportius de la Comunitat Valenciana convocats per la Conselleria de Cultura i Educació i disposar de la llicència esportiva dels dits Jocs, degudament diligenciada.
  
No obstant això, en aquells supòsits en què el participant lesionat estiga federat, es liquidarà l'import de l'assistència a càrrec de la respectiva mútua esportiva.
  
8.2 La Mutualitat General Esportiva cobrirà l'assistència mèdica continuada, posterior a la prestada en primera instància per la Conselleria de Sanitat, derivada d'accident esportiu que puguen sofrir els esportistes, entrenadors, organitzadors i delegats participants en els XIX Jocs Esportius de la Comunitat Valenciana, d'acord amb el Reial Decret 849/1993, de 4 de juny, del Ministeri d'Educació i Ciència, així com la responsabilitat civil per accions o omissions en l'exercici de les funcions que els competeixen.
  
Exceptuant el futbol que es regirà per la normativa que a tal fi dicte la seua Federació Esportiva.
  
9. Jornada, camps de joc i material de competició
  
En l'àmbit provincial i autonòmic les jornades per a disputar els partits seran preferentment els dissabtes de 9 a 13 hores, i es podran disputar partits fora de l'horari establit, sempre que hi haja acord per escrit d'estos dos equips i amb l'autorització de la comissió corresponent.
  
En les competicions provincials i autonòmica, tots els equips d'esports d'associació que siguen designats per a jugar a casa seran els responsables d'aportar per a cada partit el material necessari i la instal·lació adequada. Quan es designe un camp de joc neutral, cada equip aportarà un baló reglamentari per a jugar i un altre per a l'escalfament.
  
10. Reglament disciplinari
  
Per a resoldre les qüestions suscitades en matèria de disciplina esportiva s'aplicarà el reglament federatiu corresponent, a excepció dels punts que facen referència a sancions econòmiques.
  
Es crearan els següents nivells i àmbits de comité de competició:
  
10.1 Amb caràcter general:
  
En primera instància:
  
En competicions municipals el comité de competició que estime oportú l'organisme disciplinari que determine cada ajuntament.
  
En competicions, provincials i d'àmbit autonòmic, el comité de competició de la federació corresponent assistit per un responsable federatiu dels Jocs Esportius de la Comunitat Valenciana.
  
En segona instància:
  
El Comitè d'Apel·lació de la federació corresponent, assistit per un responsable federatiu dels Jocs Esportius de la Comunitat Valenciana.
  
En tercera i última instància:
  
El Comitè Valencià de Disciplina Esportiva, que esgota la via administrativa
  
10.2 En les finals per concentració
  
Quan es tracte d'una final autonòmica per concentració i tenint en compte la necessitat de resoldre amb caràcter urgent en els breus terminis que implica este tipus de competició.
  
Per a resoldre en primera instància:
  
Es constituirà un Comitè de Competició Autonòmic integrat per 5 membres del Comitè Organitzador de la Final Autonòmica.
  
El termini d'interposició de recursos serà de dos hores des de la finalització del partit, perquè els interessats realitzen al·legacions i proposen les proves que estimen pertinents.
  
El Comitè de Competició Autonòmic resoldrà transcorregudes 2 hores des de la interposició del recurs.
  
En segona instància:
  
Es constituirà el Comitè d'Apel·lació integrat pel president del Comitè Organitzador que el presidirà i per un representant de cada una de les federacions implicades en la concentració, i actuarà com a secretari un membre del Comitè Organitzador.
  
El termini per a la interposició de recursos davant del Comitè d'Apel·lació serà de 2 hores a comptar des que es notifique la resolució del Comitè de Competició. Presentat el recurs, el Comitè donarà trasllat als interessats perquè en les 8 hores següents formulen les corresponents al·legacions, i el Comitè resoldrà en les 2 hores següents.